LUISTER: Is jy gelukkiger as jy getroud is? | Netwerk24
LUISTER: Is jy gelukkiger as jy getroud is?
In hierdie week se aflewering van die Blydskap-projek, vra Johannes de Villiers: Is enkellopendes régtig ongelukkiger?
Grietie het Vrydagmiddag haar werk vroeg afgehandel, nie omdat sy iets iewers afgeskeep het nie, maar omdat sy vroeg in die week reeds haar naweekplanne agtermekaar gemaak het. Sy het geweet sy beplan iets spesiaals vir Vrydagaand en het dus Donderdag later gewerk.
Vrydagmiddag was sy op die punt om die werk te verlaat toe 'n kollega vra of sy planne vir die naweek het. "Ja," het Grietie opgewonde geantwoord, "ek gaan Big Little Lies op Showmax kyk, 'n sampioenpastei vir myself bak en in my tuin werk".
"Haai foei!" het die kollega fronsend opgemerk. "Jy kan nie so in eensaamheid krepeer nie, kom braai Saterdagmiddag saam met my, my man en my skoonfamilie!"
"Maar ek het dan gesê ek het planne – Showmax, sampioenpastei en tuinmaak!" wou Grietie verontwaardig antwoord. Maar sy is te ordentlik om te skel, so sy glimlag net beleefd en sê: "Dalk volgende keer."
'n Ander kollega het hul gesprek gehoor. "Grietie, as jy dan beplan om die naweek niks te doen nie, sal jy omgee om 'n paar verslae vir my deur te lees?" wou hy weet.
Op pad huis toe het Grietie in Pick n Pay 'n vrou raakgeloop wat sy van die kerk ken. (Die tema van die huidige preekreeks is "Gelukkige gesinne maak gelukkige mense".) Die vrou se mandjie is vol sjokoladehartjies. "Ek gaan my ou bietjie bederf," sê die meisie giggelend en raak toe skielik bleek in die gesig. "O, 'skuus, ek het vergeet jy's single. Ek wou dit nie invryf nie, gaan jy oukei wees?"
"Ek is nie single nie," het Grietie beleefd geantwoord, "ek het 'n hond". Sy het klaar geweet sy gaan later die aand 'n WhatsApp van die kerksuster kry waarin sy verskoning vra dat sy so onsimpatiek oor Grietie se "enkel-status" was.
By die huis lui die telefoon. Dis elke Vrydagaand Grietie se ma. "Ek kan nie daaroor kom dat my kind die hele naweek so eensaam en alleen moet sit nie," sanik haar ma oor die telefoon. "Ek gaan jou suster bel om jou geselskap te kom hou."
LEES OOK: Wil jy gelukkiger wees? Luister dan saam!
"Asseblief, Ma," antwoord Grietie so geduldig as wat sy kan, "Ek. Het. Planne. Vir. Die. Naweek."
Die foongesprek is verby. Die bestanddele staan reg vir Grietie se tert. Die TV wag om aangeskakel te word. Maar sy is skielik nie meer lus nie. Dit voel asof iemand iets van haar gesteel het. Iewers tussen Vrydagmiddag en Vrydagaand het ander mense haar blydskap nek om gedraai.
As jy enkellopend is, weet jy dit waarskynlik reeds, maar daar is niks met jou lewe verkeerd nie.
As die res van die wêreld dit maar net ook geweet het en net ophou om jou die hele tyd te vertel hulle wil jou reghelp …
Lastige tannies bestorm jou op troues en vra wanneer jy gaan afhaak. Vriendinne koop vir jou lidmaatskap van dating apps vir jou verjaardag. Welmenendes sit die hand op jou skouer en sê: "Toemaar, daar is iewers iemand vir jou."
Die ergste is dat jy dit begin glo. Pleks daarvan dat jy by jou huis die ruimte, die stilte, die onafhanklikheid (en om nie te praat van die afwesigheid van babadoeke en iemand anders se vuil klere) geniet, sit jy en herhaal vir jouself ander mense se stories dat jy onmoontlik op jou eie gelukkig kan wees.
Vandeesweek bekyk ons in die Blydskap-projek die wetenskap en vra of enkellopendes régtig ongelukkiger is. Ons gee raad oor hoe jy lasposte kan antwoord wat jou vertel daar is iets met jou verkeerd net omdat jy nie 'n ring aan jou vinger het nie.